RKP:n Anna-Maja Henrikssonin mukaan verkossa esiintyvä viha koettelee naisia.

– Jo tällä hetkellä esimerkiksi etninen tausta ja uskonto ovat motiivina rangaistuksen koventamisperusteisiin lainsäädännössä. Jotta voisimme taistella vihaa vastaan tasa-arvoisemmalla tavalla niin sukupuoli pitäisi lisätä lainsäädännön koventamisperusteisiin, RKP:n puheenjohtaja, kansanedustaja Anna-Maja Henriksson sanoo puolueensa tiedotteessa.

Henriksson on jättänyt lakialoitteen, jossa ehdotetaan sukupuolen lisäämistä lainsäädännön koventamisperusteisiin.

Hänen mukaansa Internet ja digitalisaatio ovat muuttaneet tapaa, jolla ihmiset viestivät ja seurustelevat. Verkossa esiintyvä viha ja uhkaukset koettelevat Henrikssonin mukaan naisia usein sukupuolen vuoksi. Miehiin kohdistuvat hyökkäykset liittyvät hänen mukaansa useammin ammattiin ja pätevyyteen.

RKP:n naisjärjestö Svenska Kvinnoförbundetin puheenjohtaja Anna Jungner-Nordgrenin mukaan naisten oleskelu julkisissa tiloissa, kuten esimerkiksi netissä, uhkaa vaarantua.

– Sananvapaus ja pidemmällä aikavälillä myös demokratia on uhattuna, kun henkilöt julkisuudessa joutuvat tuntemaan pelkoa omista sanoistaan, hän sanoo.